text: ভালো খেলতে চায় মহিলা হকি দল | | BD Sports 24
  ভালো খেলতে চায় মহিলা হকি দল – BD Sports 24
  ভালো খেলতে চায় মহিলা হকি দল
  ঢাকা, ৬ নভেম্বর: ঢাকা একাদশ নামে বাংলাদেশ মহিলা হকি দলের সাথে তিনটি আমন্ত্রণমূলক প্রদর্শনী ম্যাচ খেলতে আজ সন্ধ্যায় ঢাকা এসেছে ২৫ সদস্যের কলকাতা ওয়ারিয়র্স অ্যাথলেটিক ক্লাবের মহিলা হকি দল। মওলানা ভাসানী হকি স্টেডিয়ামে ৭ নভেম্বর বুধবার প্রথম ম্যাচে মুখোমুখি হবে দুই দল। ম্যাচটি শুরু হবে বিকেল তিনটায়। উদ্বোধন করবেন প্রধান অতিথি ঢাকা জেলা প্রশাসক আবু সালেহ মো: ফেরদৌস খান।
  আজ বিকেলে হকি ফেডারেশনের সভাকক্ষে এক সংবাদ সম্মেলনে বাংলাদেশ মহিলা হকি দল তাদের লক্ষ্যের কথা জানান। অতিথি দলের বিপক্ষে ভালো খেলার কথা জানান দলের কোচ, ম্যানেজার ও খেলোয়াড়রা।
  কোচ হেদায়েতুল ইসলাম রাজীব বলেন, 'প্রায় দুবছর ধরে দলটির সাথে লেগে আছি। অল্প সময়ের ক্যাম্পিংয়ে তারা নিজেদেরকে যোগ্য করে তুলেছে। তাদের আগ্রহ দেখে মনে হয় কলকাতা দলটির সাথে আমরা ভালো করবো।'
  অধিনায়ক রিতু খানম জানান, 'আমরা ইতিহাসের অংশ হতে যাচ্ছি ভেবে একটু ভয়ও কাজ করছে। বাংলাদেশে এখনো কোনো বিদেশী দলে খেলেনি। আমরা প্রথম হিসেবে আশা করছি বাংলাদেশের মান রাখতে পারবো।'
  বাকি দুটি ম্যাচ ৮ ও ১০ নভেম্বর।
  ১৯৭৬ সালে প্রথমবারের মতো বাংলাদেশে মহিলা হকি দলের সদস্য ও বর্তমান দলের সহকারি ম্যানেজার পারভীন নাসিমা নাহার পুতুল এবং ঢাকা জেলা ক্রীড়া সংস্থার সাধারণ সম্পাদক কাজী গোলাম কুদ্দুস নবী সংবাদ সম্মেলনে উপস্থিত ছিলেন।